《夜发三泉即事》
唐代·苏颋

暗发三泉山，穷秋听骚屑。北林夜鸣雨，南望晓成雪。

只咏北风凉，讵知南土热。沙溪忽沸渭，石道乍明灭。

宛若银碛横，复如瑶台结。指程赋所恋，遇虞不遑歇。

重纩濡莫解，悬旌冻犹揭。下奔泥栈榰，上觏云梯设。

搏颊羸马顿，回眸惴人跌。憧憧往复还，心注思逾切。

冉冉年将病，力困衰怠竭。天彭信方隅，地势诚斗绝。

忝曳尚书履，叨兼使臣节。京坻有岁饶，亭障无边孽。

归奏丹墀左，骞能俟来哲。

作者简介：苏颋（670年－727年），字廷硕，京兆武功（今陕西武功）人，唐代政治家、文学家，左仆射苏瑰之子。苏颋进士出身，历任乌程尉、左司御率府胄曹参军、监察御史、给事中、中书舍人、太常少卿、工部侍郎、中书侍郎，袭爵许国公，后与宋璟一同拜相，担任同平章事。苏颋是初盛唐之交时著名文士，与燕国公张说齐名，并称“燕许大手笔”。他任相四年，以礼部尚书罢相，后出任益州长史。727年（开元十五年），苏颋病逝，追赠尚书右丞相，赐谥文宪。